Steenkool, onafhanklike verskaffers Eskom se grootste uitgawesArgieffoto Onafhanklike verskaffers en steenkoolaankope is Eskom se grootste koste en beloop nagenoeg die helfte van sy uitgawes. Die nasionale vergadering se staande komitee oor toedelings het Eskom se Megawatt Park-hoofkantoor in Johannesburg vandeesweek besoek om vas te stel hoe sy bestuur, raad, die regering, verskaffers én verbruikers kan help om die sukkelende instelling weer finansieel volhoubaar te maak. Eskom het Donderdag wéér aangekondig dat beurtkrag in werking gestel word, nadat dit Woensdag die matriekeksamen ontwrig het. Die komitee sê in ŉ verklaring hy het indieptegesprekke met vakbonde gevoer oor die gebrek aan vertroue tussen werkers en Eskom se bestuur. Vakbondverteenwoordigers voer aan hulle word byvoorbeeld nie geraadpleeg oor die sluiting van sommige steenkool-opwekkingsaanlegte nie. “Dit het ook aan die lig gekom dat onafhanklike kragverskaffers en steenkool die grootste koste is en nagenoeg 50% van Eskom se uitgawes beloop,” het Sfiso Buthelezi, komiteevoorsitter, gesê. “Dit is duidelik dat sommige van hierdie maatskappye ŉ superwins maak, soms tot 100%. Die komitee voel sterk daaroor dat die kontrakte heronderhandel moet word.” Die komitee is ook bekommerd omdat sommige munisipaliteite nie vir krag betaal nie. Hy het ŉ beroep op Eskom se bestuur gedoen om maniere te vind om skuld doeltreffend in te vorder. Hy sê Eskom se uitvoerende hoofde het toegegee dat koste ingrypend verminder moet word en dat die geld wat aan die kragvoorsiener beskikbaar gestel is, nét vir die delg van skuld en rente gebruik moet word. Die komitee vergader later vandeesmaand met Eskom se raad, waar hy sy bevindings en aanbevelings sal deel. Hy het ook gepleit dat die minister van openbare ondernemings die aanstelling van ŉ permanente hoof so gou moontlik finaliseer om bestendigheid by Eskom te verseker. Intussen het die DA ŉ beroep op Eskom gedoen om te sê hoekom hy die publiek mislei het oor beurtkrag. “Eskom weet duidelik geruime tyd al dat hy weer beurtkrag sal moet toepas. Tog het Eskom die moontlikheid van beurtkrag ontken toe die DA dit vir September en Oktober voorspel het,” sê Natasha Mazzone, DA-woordvoerder oor openbare werke.